Ja San Lu hte Gasan (10)
“Lama na nang….. ngai hpe… n tsawra sai ngu tsun yang” ngu ai mahkawn dai gaw ramma ni lapran hta na lu nga ai. Dai mahkawn mahku nsen a madu gaw “ပံုရိပ္” nga ai Myen series hpe shapraw da nna ngwipyaw ai Hkristan Dinghku hpe mung gawgap da sai re. Shi gaw yungwi shayi Ja San Lu rai nna ndai gasan (10) kaw nna shi a prat labau maka nkau mi hpe mu lu na re.
1. Yungwi shayi Ja San Lu ngu byin wa ai lam hte ndai shingni bungli hpe hpa majaw lata la byin ai rai?
2005-2006 hkan anhte manaw manang ni hte “Oh-le-le” nga ai hip hop mahkawn serie kaw ngai shanglawm wa ai shaloi “ Nang le” ngu ai mahkawn hpe gaw masha ni yawng chye dat ai, raitim kadai re ngu ai gaw n chye dat ai. 2014 ning hta gaw “yHk&dyf” nga ai Myen series hpe shapraw ai. Ngai hpe Ja San Lu nga nna yawng chye mat ai gaw “Mahkawn sumri” nga ai mahkawn series kaw ngai hpe Ahbadi ka shalat ya ai “ Tsawra dik ai” nga mahkawn hte re. Karai Kasang jaw da ai mahku nsen hpe hkam la lu ai, ngai mung ndai yungwi shingni hpe myit lawm ai majaw ndai bungli hpe lata la byin ai re.
2. Ya ten na Kachin ni a shingni lam hpe gara hku mu mada ai?
Shawng de nga yang anhte n du n dep ai lam ni law ai. Raitim, ya gaw FM Radio ni nga wa ai; Journal ni pru wa ai. Dai ni gaw anhte shingni bungli hpe galaw taw ai ni na matu grai hkrak ai. Mungshawa ni hte grau nna ni htep lu ai, anhte shanglawm ai shingni hpe grau nna htawng madun wa lu ai, ngu nna mu mada ai.
3. Ja San Lu a prat hta ahkyak dik htum ai lamyan (5) ngu yang hpa ni rai na rai?
1.Anhte kamsham ai Karai Kasang
2.Tsawra ai Chyinghkai Nu
3.Nye a Ningrum Ningtau wa hte dinghku masha ni
- Shingni bungli hte
- Ngai hpe tsawra let n-gun jaw la ai shawa masha ni
4. Ja San Lu a Family life hte Ja San Lu gawgap mayu ai Family life gaw gara hku rai na kun?
Anhte dinghku gaw myit ngwi myit pyaw hte gawgap da lu ai. Mayak manghkang ni nga tim Karai Kasang kaw kyuhpyi n-gun la nna kaja ai maga hku na kalang bai gawgap la ai. Ngai mung myit ngwi myit pyaw hte nye a shawnglam hpe angwi apyaw sha dinghku hpe gawgap mayu ai.
5. Ya ten, Ja San Lu a phone hta na most play list gaw kade a mahkawn ni rai na kun?
Ra ai ni yawng hpe gaw bang na madat byin ai. Kadai ni n nga ai, maigan n nga Myen mung n nga, nye a manaw manang ni a pyaw ai mahkawn ni yawng hpe madat byin ai.
6. Ja San Lu a shingni hpe shingkang ka-up(influence) ai ni gaw?
Ngai hpe ndai shingni hta shingkang ka-up ai gaw Mariah Carey re, shi kaw na ngai hpaji ni la ai. Ya na masa hku nga yang gaw Kelly Clarkson mung re.
7. Byin wa ai Manghkang ni hpe gara hku tawt lai ai rai? Shingni bungli hpe myit lawm ai ramma ni hpe mung gara hku n-gun jaw mayu ai rai?
Ndai shingni bungli hta gaw mayak manghkang ni law ai. Ya prat gaw shada da shingjawng ra ai prat re. Ngai hpe ra ai ni nga ai zawn, n ra ai ni mung nga ai. Raitim, ngai gaw yawng hpe kyuhpyi nna, shagrit shanem nna tawt lai ai. Shingni bungli hpe myit lawm ai ramma ni hpe mung madu myit lawm ai bungli hpe myit dum nna tinang hkawm sa ai hkrunlam hpe galoi mung n malap ai sha pandung de du hkra shakut ga ngu n-gun jaw mayu ai.
8. Ja San Lu n-gun la ai gahkaw mi nga yang?
Hpilipi 4:13
Ngai hpe n-gun lagaw shaja ya ai wa a majaw, lam shagu hpe ngai hkam lu nngai.
9. Hpang-10 ning na yang Ja San Lu hpe gara hku mu lu na rai?
Ndai yungwi bungli hpe gaw Karai Kasang ahkaw ahkang jaw ai aten du hkra galaw na re. Raitim, hpang (10) ning nga yang ngai gaw sut hpaga lam langai ngai hpe galaw taw ai hpe mu lu na re.
10. Kachin Amyusha lamyan hte seng nna Ja San Lu a kraw hkrat nsen gaw?
Ya ten, anhte hkam sha taw ai lam shiga ni gaw myit n pyaw hpa chyu naw rai taw ai. Ya mung matut byin nga dingyang re. Mungkan ting kaw mung dai hku sha rai taw ai. Raitim, anhte a matu kaja dik htum ai nhtoi mung du wa na re. Myit n ngwi n pyaw taw ai anhte amyusha ni a matu ngai hku nna, dangdi dangdep ai shara kaw shang tsap karum taw nga na re.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn